জিএসটি কাউন্সিলের বৈঠকের পর কোন কোন জিনিসের দাম কমল?

নয়াদিল্লি: উৎসবের মরশুমে মধ্যবিত্তের স্বস্তি, নতুন জিএসটি (GST) কাঠামোয় সস্তা হল একাধিক পণ্য। আগামী ২২ সেপ্টেম্বর নবরাত্রির প্রথম দিন। আর সেই দিন থেকেই কার্যকর হচ্ছে জিএসটির (GST council) নতুন স্ল্যাব। স্বাস্থ্যবীমা, জীবন বীমাসহ ৩৩টি জীবনদায়ী ওষুধের উপর থেকে জিএসটি উঠে গেল। একইসঙ্গে সিগারেট, মদ জাতীয় নেশাদ্রব্যের উপর জিএসটি ৪০ শতাংশ আরোপ করায় তা মহার্ঘ্য হল। বুধবার জিএসটি কাউন্সিলের ৫৬তম বৈঠকের পর নতুন জিএসটি কাঠামো ঘোষণা করলেন কেন্দ্রীয় অর্থমন্ত্রী নির্মলা সীতারমন (Nirmala Sitharaman)। জিএসটির চারটি স্ল্যাবের বদলে ৫, ১৮ ও ৪০ শতাংশ নির্ধারিত হল। আগামী ২২ সেপ্টেম্বর থেকে এই নতুন কর কাঠামো লাগু হবে।

গত স্বাধীনতা দিবসের দিন তাঁর ভাষণে প্রধানমন্ত্রী নরেন্দ্র মোদি বলেছিলেন আসন্ন উৎসবের মরশুমে ধামাকা দিতে চলেছে সরকার। কি সেই ধামাকা তা নিয়ে শুরু হয়েছিল জোরদার জল্পনা। সেই আবহে বুধবার থেকে দুদিনব্যাপী জিএসটি কাউন্সিলের বৈঠক শুরু হয় রাজধানীতে। প্রথম দিনের অধিবেশন শেষে রাতে সাংবাদিক সম্মেলন ডেকে নতুন জিএসটি কাঠামো ঘোষণা করেন কেন্দ্রীয় অর্থমন্ত্রী নির্মলা সীতারামণ। দেশে এতদিন জিএসটির ক্ষেত্রে চারটি ধাপ বা স্ল্যাব চালু ছিল। সংস্কারের আগে ছিল ৫, ১২, ১৮ ও ২৮ শতাংশ বর্তমানে তা তিনটি স্ল্যাব ৫, ১৮ ও ৪০ শতাংশ হল। আগামী ২২সেপ্টেম্বর থেকে এই নতুন কর লাগু হবে। জীবনবীমা, স্বাস্থ্যবীমা ও ক্যন্সারসহ নানা কঠিন রোগের মোট ৩৩টি জীবনদায়ী ওযুধ জিএসটি মুক্ত হল। একইসঙ্গে পাওরুটিও জিএসটি শূন্য হওয়ায় তারও দাম কমতে চলেছে। তবে নেশাদ্রব্য সিগারেট ও মদের দামে ৪০ শতাংশ জিএসটি বসায় তা মহার্ঘ্য হবে। দাম বাড়তে চলেছে পান মশলা ও নরম পানীয়র।

আরও পড়ুন: জীবনবিমা ও স্বাস্থ্যবিমা থেকে উঠল GST, চালু হল করের নতুন ২ স্ল্যাব!

দাম কমল কিসের?

যাবতীয় জীবনবীমা এবং স্বাস্থ্য বীমার উপর থেকে GST সম্পূর্ণ প্রত্যাহার করা হয়েছে। ক্যান্সারের ওষুধ ও আরও কিছু জীবনদায়ী ওষুধের উপর GST কমে শূন্য করা হল। দুধ, ছানা, পনির, রুটি, পাউরুটির উপর ৫ শতাংশ GST ছিল, তা তুলে নেওয়া হল। কনডেন্‌সড মিল্ক, মাখন, ঘি, তেল, চি়জ এবং দুগ্ধজাত যাবতীয় পণ্যের উপর ১২ শতাংশ থেকে কমিয়ে GST করা হল ৫ শতাংশ বাদাম, খেজুর, আনারস, অ্যাভোকাডো, পেয়ারা, আম এবং অন্যান্য ফলের ক্ষেত্রে প্রযোজ্য একই হার পশুচর্বি, সসেজ়, সংরক্ষিত বা রান্না করা মাংস, মাছ, চিনি, পাস্তা, নুডল্‌স, স্প্যাগেটি এবং বিভিন্ন সব্জির দাম কমছে, এ সব ক্ষেত্রে GST ১২ শতাংশ থেকে ৫ শতাংশে নামছে।

জ্যাম, জেলি, মাশরুম, নারকেলের জল, ইস্ট, সরষে, সয়াবিন, ভুজিয়া এবং পানীয় জলের ২০ লিটারের বোতলের উপর থেকে GST ১২ শতাংশ থেকে কমে হল ৫ শতাংশ মধু, মিছরি, চকোলেট, কর্নফ্লেক্‌স, কেক, পেস্ট্রি, স্যুপ, আইসক্রিম, জিলেটিনের উপর থেকে কমল জিএসটি। দাম কমছে বিড়ির। বিড়ির পাতার উপর ১৮ শতাংশ থেকে GST কমে হচ্ছে ৫ শতাংশ। বিড়ির উপর ২৮ শতাংশ থেকে GST কমে হচ্ছে ১৮ শতাংশ সালফিউরিক অ্যাসিড, নাইট্রিক অ্যাসিড, অ্যামোনিয়ার উপর GST নামছে ৫ শতাংশে। অর্থমন্ত্রী নির্মলা সীতারমণ জানান, মূলত মধ্যবিত্তের কথা ভেবেই জিএসটি কাঠমোয় পরিবর্তন আনা হয়েছে। সেকারণেই বেশিরভাগ খাবারের দাম কমবে।

নতুন জিএসটি কাঠামো চালু হলে প্রায় ৪৮ হাজার কোটি টাকার রাজস্ব ঘাটতি হবে বলে জানিয়েছেন অর্থমন্ত্রী। তাঁর দাবি, নতুন ব্যবস্থায় দেশের আম জনতার মধ্যে পণ্য ক্রয়ের প্রবণতা বাড়লে বাজার চাঙ্গা হবে। তাতেই রাজস্বের ওই ক্ষতি পুষিয়ে যাবে বলে মনে করেন নির্মলা। তাঁর দাবি, এইদিনের এই সিদ্ধান্ত সব রাজ্যের প্রতিনিধি সর্বসম্মত হয়ে গ্রহণ করেছেন। তিনি বলেন, এক্ষেত্রে কেন্দ্র ও রাজ্য দুপক্ষই সমান ভাবে উপকৃত হবে। তাঁর মতে, কেন্দ্র বা রাজ্য কেউ দাতা বা গ্রহীতা নয়। ওই পারস্পরিক বোঝাপড়াই এই সিদ্ধান্ত সর্বসম্মত হতে সাহাষ্য করেছে।

দেখুন ভিডিও